Miss Universe 1957

Ang Miss Universe 1957 ay ang ikaanim na edisyon ng Miss Universe pageant, na ginanap sa Long Beach Municipal Auditorium sa Long Beach, California, Estados Unidos noong 19 Hulyo 1957.

Pagkatapos ng kompetisyon, kinoronahan ni Carol Morris ng Estados Unidos si Gladys Zender ng Peru bilang Miss Universe 1957. Ito ang kauna-unahang tagumpay ng Peru sa kasaysayan ng kompetisyon. Nagtapos bilang first runner-up si Terezinha Morango ng Brasil, habang nagtapos bilang second runner-up si Sonia Hamilton ng Inglatera.

Mga kandidata mula sa 32 bansa at teritoryo ang lumahok sa kompetisyong ito. Pinangunahan ni Bob Russel ang kompetisyon sa ikaanim na pagkakataon.

Kasaysayan

Pagpili ng mga kalahok 
Ang mga kalahok mula sa 32 bansa at teritoryo ay napili upang lumahok sa kompetisyon. Isang kandidata ang nailuklok upang kumatawan sa kaniyang bansa matapos na mapatalsik ang orihinal na nanalo.

Mga unang pagsali, pagbalik, at pag-urong sa kompetisyon 
Unang sumali sa edisyong ito ang Martinika, Moroko, at Paragway, at bumalik ang Austrya, Ceylon, Hawaii, at Timog Korea. Huling sumali noong 1953 ang Austrya at Hawaii, at noong 1955 ang Ceylon at Timog Korea. Hindi sumali ang mga bansang British Guiana, Estados Unidos, Olanda, Republikang Dominikano, at Tsile sa edisyong ito. Hindi sumali si Corine Rottschäfer ng Olanda dahil nanalo na ito sa ibang kompetisyong internasyonal. Subalit, si Rottschäfer ang naatasan upang kumatawan sa Olanda sa susunod na edisyon.

Simula sa edisyong ito, ipinagbabawal na ng organisasyon ang mga babaeng kasal na o mga ina na lumahok sa Miss Universe. Ang pagbabagong ito ang siyang dahilan upang matanggal ang isa sa mga kandidata sa kompetisyon. Ang pagbabawal sa mga ina at mga may-anak na lumahok sa kompetisyon ay tinanggal na sa taong 2023.

Diskuwalipikasyon ni Miss USA 
Noong 17 Hulyo 1957, kinoronahan si Mary Leona Gage ng Maryland bilang Miss USA 1957. Subalit, pagkatapos ng kanyang pagkapanalo, naglunsad ng imbestigasyon ang mga pageant organizer tungkol kay Gage matapos lumabas ang mga haka-haka tungkol sa kanyang nakaraan. Matapos magsinungaling sa mga mamamahayag tungkol sa mga balita, ipinagtapat ni Gage ang katotohanan makalipas ang isang araw. Siya ay 18 taong-gulang lamang, at hindi 21, siya ay dalawang beses nang ikinasal, at siya ay ina sa kanyang dalawang anak. Dahil ang pagiging asawa at ina ay paglabag sa mga tuntunin ng kompetisyon, kaagad na tinanggalan ng titulo at korona si Gage, at ang titulo ay napunta sa first runner-up na si Charlotte Sheffield ng Utah.

Huli na para kay Sheffield na sumabak para sa Miss Universe pageant. Sa oras na inamin ni Gage ang katotohanan, kumalahok na ito sa paunang kompetisyon kung saan hinirang siya bilang isa sa 15 mga semifinalist. Dahil dito, pinalitan ni Mónica Lamas ng Arhentina, ang panlabing-anim sa paunang kompetisyon, si Gage bilang isang semifinalist.

Mga resulta

Mga pagkakalagay

Mga espesyal na parangal

Mga kandidata 

32 kandidata ang lumahok para sa titulo.

Mga tala

Mga sanggunian

Panlabas na kawing